Serbinn Novak Djokovic fær tækifæri til þess að verja titil sinn á Wimbledon mótinu í tennis eftir að hann vann Denis Shapovalov í undanúrslitum í gærkvöld.
Sigurinn var aldrei í hættu en Djokovic vann viðureignina í þremur settum og er þar með kominn í úrslit. Sigri Djokovic mótið mun hann jafna met Roger Federer og Rafael Nadal yfir flesta sigra í einliðaleik karla á risamótum í tennis. Federer og Nadal hafa hvor um sig unnið 20 risamót en Djokovic 19.
Í hinum undanúrslitaleiknum sigraði Ítalinn Matteo Berrettini Pólverjan Hubert Hurkacz. Hurkacz hafði komið öllum á óvart með því að sigra Roger Federer í 8-liða úrslitunum en átti ekki erindi sem erfiði gegn Berrettini.
Djokovic og Berettini mætast í úrslitaleiknum á morgun, sunnudag, en í dag fer fram úrslitaleikurinn í einliðaleik kvenna. Þar mætir efsta kona heimslistans, ástralinn Ashleigh Barty, Tékkanum Karolínu Pliskovu.
HK og Fylkir mættust í úrvalsdeild karla í knattspyrnu í gærkvöld. Gengi beggja liða hefur verið brösulegt í deildinni hingað til en fyrir leikinn var Fylkir í níunda sæti og HK i fallsæti i því ellefta.
Fylkismenn komust yfir á 25. Mínútu með marki Daða Ólafssonar beint úr aukaspyrnu og staðan 1-0 í hálfleik. Á 60. Mínútu jafnaði Birnir Snær Ingason fyrir HK og tæpu korteri seinna kom Martin Rauschenberg þeim yfir. 2-1 urðu því lokatölur og HK sótti mikilvæg stig þrátt fyrir að komast ekki upp úr fallsætinu.
Kólumbía og Perú mættust í bronsleik Suður-Ameríkubikarsins í Brasilíu í nótt. Yoshimar Yotún kom Perú yfir rétt fyrir lok fyrri hálfleiks og staðan 1-0 í leikhléi. Kólumbíumenn komu ákveðnir til leiks í seinni hálfleik og Juan Cuadrado var ekki lengi að jafna metin með marki beint úr aukaspyrnu. Luis Díaz kom Kólumbíu svo yfir á 65. mínútu en Gianluca Lapadula jafnaði metin fyrir Perú á 82. mínútu, 2-2, og allt stefndi í framlengingu. Á síðustu sekúndum uppbótatímans í seinni hálfleik skoraði Díaz hins vegar þrusu mark, tryggði Kólumbíumönnum bronsverðlaun í fimmta sinn í keppninni.
Úrslit mótsins fara fram á Maracana vellinum í Rio de Janeiro í kvöld og hefjast á miðnætti að íslenskum tíma. Þar mætast stórveldin Argentína og Brasilía.
Serbinn Novak Djokovic fær tækifæri til þess að verja titil sinn á Wimbledon mótinu í tennis eftir sigur í undanúrslitum í gær. Úrslit í einliðaleik kvenna fara fram í dag. 